<classify> TAASISI ya Kuzuia na Kupambana na Rushwa TAKUKURU, imetaja maduka 10 ya wafanyabiashara wanaofanya udanganyifu na kukwepa kodi katika maeneo ya Kariakoo jijini Dar es Salaam.Aidha, imesema kwa kushirikiana na Mamlaka ya Mapato Tanzania TRA, itawachukulia hatua za kisheria wale wote watakaobainika kujihusisha na vitendo vya udanganyifu vyenye lengo la kuikosesha serikali mapato.Naibu Mkurugenzi Mkuu wa Takukuru, Brigedia Jenerali John Mbungo alisema jana kuwa wafanyabiashara ha,o wanahojiwa na wataendelea na operesheni hiyo hadi wafanyabiashara hao watakapoelewa sheria ya ushuru.Brigedia Jenerali Mbungo alisema maduka hayo yapo mengi, lakini wameanza na hayo ya wafanyabiashara waliopo Kariakoo jijini Dar es Salaam, ambayo yanafanya udanganyifu katika biashara zake kwa nia ya kukwepa kodi kupitia matumizi ya mashine za risiti za malipo za kielektroniki EFDs.Aliyataja maduka hayo kuwa ni Masai Shop lililopo Mtaa wa Mchikichini, Malya Shop, Noa Tiles, Kanda Trading Company, Chengula Investment Company, Mchapakazi Home Appliance, Kisangani General Enterprises Ltd, Kipata Cafeteria, Kiwanso Builders Corner yote ya Kariakoo na Tarama Traders Company lililopo Mtaa wa Omari Londo. Nina majina mengi hayajafanyiwa kazi.Operesheni hii ni endelevu, tuna wazalendo wanaotii sheria... kuna baadhi ya wafanyabiashara wazalendo wanatoa ushirikiano mkubwa na wamekuwa wakitueleza jinsi wenzao wanavyokwepa kodi.Siyo kweli kwamba wafanyabiashara watafunga maduka yao kwa vile wameambiwa watoe stakabadhi za mauzo zilizo sahihi, alisema Naibu Mkurugenzi Takukuru. Aliongeza, Siyo nia ya serikali kuwatisha wafanyabiashara, serikali inapenda wananchi wafanye biashara na shughuli za uzalishaji mali ila isichotaka ni kutoa stakabadhi za uongo kwa kuwa inakosesha serikali mapato.Alisema Takukuru ni chombo chenye dhamana ya kusimamia mapambano dhidi ya rushwa nchini, kikiongozwa na Sheria ya Kuzuia na Kupambana na Rushwa Namba 11 ya Mwaka 2007.Sheria hii inatamka makosa 24 ya rushwa yakiwemo makosa kutumia nyaraka kwa lengo la kumdanganya muajiri au kujipatia fedha kwa ufisadi kinyume na kifungu cha 22 cha Sheria hiyo na adhabu yake ni faini isiyozidi shilingi milioni saba za Kitanzania au kifungo kisichozidi miaka mitano jela au adhabu zote kwa pamoja, alisema.Aliongeza, Makosa mengine ni kula njama kwa lengo la kula rushwa kinyume na kifungu cha 32 cha sheria hiyo na adhabu yake ni faini isiyozidi Sh milioni tano au kifungo cha miaka 3 au vyote kwa pamoja.Alisema Takukuru imeamua kufuatilia na kuchunguza wale wote wanaojihusisha na udanganyifu huo kupitia matumizi ya mashine za kielektroniki EFDs, ambapo tayari walishatoa onyo kwa wafanyabiashara mbalimbali hususan wa Kariakoo, kuacha tabia ya udanganyifu na kukwepa kodi kwani kwa kufanya hivyo ni kosa la kula rushwa.Alisema kabla ya kuwakamata wafanyabiashara wa maduka hayo wakiwa maeneo yao ya kazi, maofisa wa Takukuru waliwapitia na kuwapa onyo na kuwaelimisha juu ya umuhimu wa kulipa kodi na kuacha udanganyifu.Alisema walipita na magari ya matangazo maeneo ya Kariakoo, Buguruni, Gongo la Mboto, Tabata, Ilala, Mwenge, Tegeta na Tandika na kuwaeleza juu ya umuhimu wa kulipa kodi kwa kutumia mashine hizo na kuwaasa wafanyabiashara kuacha vitendo vya udanganyifu wanavyovifanya. Alisema baada ya tahadhari hiyo na elimu kutolewa ndipo wameamua kuchukua hatua za kisheria kwa wafanyabiashara ambao wanakiuka maagizo ya serikali.Aidha, uchunguzi wa Takukuru katika maeneo tofauti ya biashara walioyatembelea wamebaini mambo 10 ambayo wafanyabiashara wamekuwa wakiyafanya ikiwemo kutoa risiti zenye kiasi tofauti na fedha halisi iliyotolewa na mteja wakati akinunua bidhaa husika.Alisema uchunguzi wao pia ulibaini wafanyabiashara hao kuwapa wateja risiti ya kutembelea ili waioneshe endapo watakutana na maofisa wa TRA watakaowauliza kuhusu risiti ya mzigo au bidhaa walizonunua.  <topic>: KITAIFA 